Vryheidsfront Plus | Topvlak-konferensie oor selfbeskikking: Om deel van die oplossing te wees
Tuis | Media Releases | Topvlak-konferensie oor selfbeskikking: Om deel van die oplossing te wees
Selfbeskikking is 'n internasionaal gerespekteerde verskynsel, wat gebruik word om spanning tussen bevolkingsgroepe te ontlont en die VF Plus bied oor die volgende vier Maandagaande 'n topvlak-virtuele konferensie aan om die onderwerp te bespreek. Ware kundiges van verskeie vakgebiede sal deelneem.
Die eerste maal wat die begrip gebruik is, was met die ontbinding van die Oostenryk-Hongaarse ryk in 1918/19. Die Eerste Wêreldoorlog is afgevuur deur die frustrasie van onderhorige volke binne hierdie ryk, daarom is selfbeskikking as 'n meganisme tot vrede in werking gestel.
Tot op datum is die koloniale grense deur die erkenning van Eritrië en Suid-Soedan se onafhanklikheid van onderskeidelik Etiopië en Soedan gewysig. Tanzanië het voorkom dat die land in burgeroorlog verval, deur outonomie van bevolkingsgroepe binne die landsgrense te erken - nog 'n uitdrukking van selfbeskikking.
In Suid-Afrika was daar herhaalde pogings om onderliggende spanning deur selfbeskikking te ontlont. Om 'n verskeidenheid redes het dit nog nie geslaag nie en die onderliggende spanning bestaan steeds. Die Suid-Afrikaanse Grondwet van 1996 hou egter wel die deur vir selfbeskikking oop, veral deur Artikel 235.
'n Deurslaggewende vraag is hoe minderheidsgroepe in Suid-Afrika die reg tot selfbeskikking kan aanwend om hulself teen 'n staat te beskerm wat tegelyk magsdronk, maar ook korrup en onbekwaam is.
Is selfbeskikking 'n sinoniem vir afskeiding? Moet 'n mens iewers heen trek om selfbeskikking te verkry? Watter vorms van selfbeskikking kan vir 'n minderheidsbevolking verkry word? Dit is praktiese vrae wat antwoorde moet kry, voordat aksie geneem kan word.
Die VF Plus loop hierdie vrae trompop, want selfbeskikking kan nie langer 'n blote teoretiese moontlikheid wees nie - ideale moet omgesit word in planne en planne in praktiese uitvoering. Daarom word 'n topvlak-konferensie hieroor oor die volgende vier Maandagaande virtueel aangebied word. Die program is soos volg:
Watter vorme van selfbeskikking is vir 'n verspreide minderheid haalbaar - en hoe word dit bereik? In buurtwagte, skoolbeheerliggame en talle ander verbande beoefen mense reeds selfbeskikking, sonder om die woord te gebruik. Wat is nog moontlik? Hoe ver kan ons daarmee vorder? Deelnemers is prof. Deon Geldenhuys, dr. Pieter Mulder en me. Alida Kok.
Hoe bereik 'n afgebakende gebied selfbeskikking? Wat sê die staatsreg? En is jy selfstandig as iemand jou ligte kan afsit? Wat leer die praktyk van Orania ons? Deelnemers is dr. Corné Mulder, mnr. Danie Coetzee en mnr. Frans de Klerk.